林判府和前韻見示且約暇日論茗次韻爲謝
作者：徐鹿卿
朝代：宋

paragraphs: 昔我觀西湖，碧瓦蔭丹楹。
冷泉一泓玉，占斷錢塘清。
南來泝西江，灘以十八名。
出石訪廉泉，醉眼增雙明。
平生山水性，不着塵俗縈。
佳處輒留憩，竟日陪衿纓。
薄宦落橫浦，師友皆豪英。
尋勝得湛泉，古甃莓苔青。
上有石崖峻，下有沙水冷。
近可俯貢川，遠可企吳京。
爲公飲春茶，日日來新亭。